Петко
Петко е българско мъжко име.

Произход 
Името Петко произхожда от „петък“, в смисъл на подготовка за празника, аналог на българските имена „Параскев“ или „Параскева“ от гръцкото „Παρασκευή“.

Света Петка Българска е светицата – патрон на името. Празникът, Петковден, се отбелязва на 14 октомври.

На тази дата своя Храмов празник отбелязва църквата „Св. Петка“ в село Лозно, община Кюстендил, където се дава курбан за здраве на местното население.

Варианти 
Името се среща в няколко варианта. Параскева и нейните производни празнуват или на 14 октомври (Петковден), или на 26 юли.
 Параскев, Параскева, Парашкев, Парашкева;
 Петка, Петкан, Петкана;
 Пеньо, Пенчо, Пенко, Пенка;
 Петьо.

Разпространение 
Името е разпространено в цяла България, но също и в съседните страни, Гърция, Северна Македония, Сърбия, Словения, Словакия и др. Макар че като цяло името не е измежду най-често срещаните (каквито са Иван, Димитър или Георги), в някои райони има доста голяма концентрация на Петковци – например в Ботевградския Балкан има селца и махали, където всеки втори мъж се казва Петко.

В България името е с леко архаично звучене. В миналото е било много по-разпространено отколкото днес. И все пак, мъжкото име Петко е много по-срещано отколкото първоизточника и женски вариант Петка.

Много известни българи се казват Петко, като например:

 Капитан Петко войвода, хайдутин;
 Петко Йотов, офицер и директор на Националния военноисторически музей.
 Петко Каравелов, възрожденец и политик;
 Петко Момчилов, архитект;
 Петко Д. Петков, политик;
 Петко Петков, музикант, създател на „Трамвай №5“ (още известен и като Петко Петицата или Петко Трамвая);
 Петко Славейков, поет, публицист, общественик и фолклорист;
 Петко Стайнов, юрист и политик;
 Петко Стайнов, композитор;
 Петко Тодоров, писател;

Интересни факти 
Петко е едно от малкото имена, които са едновременно в звателна и умалителна форма. Името си е в звателна форма, което означава, че при обръщение е непроменяемо (за разлика примерно от Иван – Иване). Името е и в умалителна или галена форма и също не се променя (за разлика от Димитър – Митко).

В българския фолклор има няколко поговорки, свързани с това име:
 Петима Петко не чакат.
 Барабар Петко с мъжете.
 Сърдитко Петко – празна му торбата.
 Плаче за нероден Петко.
 Благодарение на числото пет, което е част от името, съществуват и няколко каламбура:
 Пет колиби цяло село. (Петко либи цяло село.)
 Пет кошари из гората. (Петко шари из гората.)
 Пет комина. (Петко мина.)

В България има две села Петково (в Смолянско и Елинпелинско), две села Петковци (в Дряновско и Еленско), село Капитан Петко и две Света Петка (едното във Велинградско, другото днес в Гърция).

Героят на Даниел Дефо от романа „Робинзон Крузо“ се казва Friday (петък, заради деня, в който Робинзон го спасява) и е преведен като „Петкан“, както и героят на Мишел Турние, Vendredi (също петък), в Петкан или чистилището на Пасифика и адаптацията за деца Петкан или Дивият живот. В сръбските преводи героят се казва Петко.

Бележки

Външни препратки 
 Коментар-анализ на приказката за „Нероден Петко“ от Тодор Моллов и теория за връзката на името с пет предхристиянски божества.

Български имена
Мъжки имена